SKRIFTLIG FORESPØRGSEL E-3161/01

af Bertel Haarder (ELDR) til Kommissionen

(19. november 2001)

Om: Danmarks rolle i bekæmpelsen af seksuel udnyttelse af børn

1. Vil Kommissionen i lyset af den seneste afsløring i Danmark af et større internationalt netværk af pædofile med forbindelser til bl.a. Danmark, Norge og Rumænien redegøre for den internationale ring af børneporno, herunder Danmarks rolle heri?

2. Har Danmark mildere straffe for seksuelt misbrug af børn end andre lande, herunder EU's medlemsstater?

3. Danmarks straffelov opstiller krav om dobbelt strafbarhed som betingelse for strafansvar for seksuelt misbrug af børn. Er Danmark et af de eneste lande, der gør det?

4. Såfremt de to foregående spørgsmål besvares bekræftende, er dette da medvirkende til, at Danmark virker som tilflugtssted og centrum for pædofile? Er der evt. andre forhold, der er medvirkende til dette?

5. Ved den første verdenskonference om seksuel udnyttelse af børn i Stockholm i 1996 forpligtede 122 lande sig til at udarbejde en handlingsplan for bekæmpelse af seksuelt misbrug af børn. Kan Kommissionen oplyse, hvilke af EU's medlemsstater, der til dags dato har levet op til denne forpligtelse? Hvad vil Kommissionen gøre ved de medlemsstater, der ikke har opfyldt forpligtelsen?

6. Hvorledes vil Kommissionen sikre, at EU-medlemsstaterne lever op til de forpligtelser, der måtte blive dem pålagt i forbindelse med den næste verdenskonference om seksuel udnyttelse af børn, som finder sted til december i Japan?

Svar afgivet på Kommissionens vegne af Antonio Vitorino

(21. december 2001)

EU har handlingskompetence i forbindelse med kriminalsager i en række sektorer med en europæisk dimension, herunder seksuel udnyttelse af børn og børnepornografi. Kompetencen er begrænset til samarbejdet mellem politiet og de retlige myndigheder og på visse betingelser tilnærmelse af straffelovgivningen gennem fælles definitioner, fælles regler for, hvad der er strafbart, og fælles sanktioner. Kommissionen fremsatte således i december 2000 et forslag til en rammeafgørelse om bekæmpelse af seksuel udnyttelse af børn og børnepornografi. Forslaget drejer sig om tilnærmelse af medlemsstaternes straffelovgivning (fælles definitioner og straffe) og kommer også ind på strafferetsplejen (kompetence, retsforfølgning og beskyttelse af ofrene). Det belgiske formandskab har prioriteret forslaget vedrørende seksuel udnyttelse af børn og børnepornografi højt.

Kommissionen har imidlertid ingen retlig kompetence til at gribe ind i retsforfølgningen i EU's medlemsstater. Den har heller ikke kompetence til at gribe ind over for medlemsstater, som ikke lever op til deres forpligtelser i henhold til erklæringer eller deres folkeretlige forpligtelser. Den kan derfor ikke efterforske den internationale ring af børneporno, der er blevet afsløret i Danmark, med forbindelser til Norge, Rumænien og andre lande.

For nylig foretog Europol en sammenlignende undersøgelse af medlemsstaternes straffelovgivning på dette område. Undersøgelsen er ikke udtømmende med hensyn til de faktiske straffe. Kravet om dobbelt strafbarhed drøftes på nuværende tidspunkt på EU-plan i forbindelse med Kommissionens forslag til en rammeafgørelse om en europæisk arrestordre. I den forbindelse er man ved at udarbejde en positivliste over lovovertrædelser, for hvilke dette krav bør opgives. Kommissionens holdning er, at en sådan liste bør omfatte seksuel udnyttelse af børn og børnepornografi.

Kommissionen vil være repræsenteret på den anden verdenskongres mod kommerciel seksuel udnyttelse af børn, der afholdes i Yokohama den 17.-20. december 2001. Kommissionen tror på, at den anden verdenskongres vil give lejlighed til at få oplysninger om, hvad de 122 lande, herunder EU's medlemsstater, har gjort for at leve op til den forpligtelse, de har påtaget sig. Kommissionen vil fremlægge EU's vigtigste svar på problemet og de tiltag, som Europa-Kommissionen har iværksat for at opfylde sine forpligtelser i henhold til Stockholm-erklæringen og handlingsprogrammet, Agenda for Action. Kommissionen støtter fortsat det handlingsprogram, som blev vedtaget af den første verdenskongres mod kommerciel seksuel udnyttelse af børn i Stockholm i august 1996.